
E L Ő T E R J E S Z T É S

Sülysáp Város Önkormányzata Képviselő-testületének
2019. augusztus 22-én tartandó munkaterv szerinti ülésére

1. napirendhez

Tárgy:
Tájékoztató a lejárt határidejű határozatokról és az előző ülés óta történt fontosabb eseményekről
Tisztelt Képviselő-testület!
Az Önkormányzat Szervezeti és Működési Szabályzatáról szóló 14/2009. (XII. 22.) rendelet 19. § (5) és 25. § (5)-(6) bekezdése a melléklet szerint tájékoztatást adok a lejárt határidejű határozatokról és az előző ülés óta történt fontosabb eseményekről.

Kérem a tisztelt Képviselő-testületet, hogy a tájékoztatót megtárgyalni és az erről szóló határozatot az alábbiak szerint elfogadni szíveskedjen.
…/2019. (VIII. 22.) ÖKT határozati javaslat

Sülysáp Város Önkormányzatának Képviselő-testülete a lejárt határidejű képviselő-testületi határozatokról és az előző képviselő-testületi ülés óta történt fontosabb eseményekről szóló, az SZMSZ 19. § (5) és 25. § (5)-(6) bekezdése szerint előterjesztett polgármesteri tájékoztatót elfogadja.
Határidő: azonnal

Felelős: polgármester

TÁJÉKOZTATÓ 

a lejárt határidejű határozatokról és 

az előző testületi ülés óta történt fontosabb eseményekről
I. Tájékoztató a lejárt idejű határozatokról

A Képviselő-testület 2019. június 20-ai ülése óta az alábbi képviselő-testületi döntés végrehajtási határideje járt le az alábbiak szerint:
	Határozat száma
	Határozat kelte
	Döntés
	Határidő
	Állapot

	26/2018.
	2018.01.25
	Sápi zuhogó mederkotrása
	2019.06.30.
	megrendelés megtörtént

	70/2018.
	2018.03.28.
	IC CENTER Kft. vételi ajánlata a gazdasági terület 0406/40, 0406/41 és 0406/42 hrsz.-ú ingatlanára
	2019.06.30.
	végrehajtva

	111/2018.
	2018.05.31.
	Útfelújítási program folytatása
	2019.06.30.
	közbeszerzés alatt

	69/2019.
	2019.05.30.
	Határ utca Kikelet utcára történő átnevezése, átvezetése az ingatlan-nyilvántartáson
	2019.06.30
	végrehajtva

	70/2019.
	2019.05.30.
	A 3390 hrsz.-ú ingatlan közútként való bejegyzése
	2019.06.30.
	végrehajtva

	74/2019.
	2019.05.23.
	Központi Konyha intézményvezetői (magasabb vezetői) beosztásának pályáztatása
	2019. 08. hó
	végrehajtva


II. Tájékoztató az előző ülés óta történt fontosabb eseményekről
Június 22-én került sor a Tápió Natúrpark címátadó rendezvényére Farmoson. A Tápió Natúrpark az ország tizennegyedik natúrparkjaként jött létre, 18 településen, 75.000 lakossal. A cím elnyerésében elvitathatatlan érdemei vannak a sülysápi Antalicz Csabának, amit Képviselő-testületünk Sülysápért Díszoklevél adományozásával ismert el.

Július 2-án a Vízügyi Igazgatóság tartott bejárást a Tápió-patak május végén történt kiöntésével érintett területen. A bejárás során nyilatkozatot nem tettek, de július végén érkezett válaszlevelükben arról tájékoztattak, hogy a Tápió medrének kaszálása ez évben is az ütemtervük szerint történik. Megjegyzendő, hogy sem az idén, sem az elmúlt években nem tapasztaltunk munkavégzést a részükről.

Július 4-én megtörtént a régi Úri út mentén létesítendő 0,5 megawattos naperőmű területének birtokbaadása a beruházó MBM cégcsoport részére. A kivitelezést végző cég pedig arról tájékoztatott, hogy augusztus 20-a után megkezdődik az építkezés is.

Szintén július 4-én aláírtuk a Dózsa György utca középső szakaszának felújítására vonatkozó kivitelezői szerződést a közbeszerzési eljárás során legkedvezőbb ajánlatot adó ÚTKORONA Kft.-vel, majd július 15-én a munkaterület átadására is sor került, a munkálatok zajlanak.
Július 16-án a központi orvosi ügyeleti ellátással kapcsolatosan került sor egy megbeszélésre Nagykátán, ugyanis az orvosi ügyeleti ellátást végző szolgáltató – a megemelkedett költségekre hivatkozva – azonnali szerződésbontással fenyegette meg az ellátásban érintett 15 települést, amennyiben azok nem biztosítanak számára magasabb támogatást. Az érintett települések polgármesterei úgy döntöttek, hogy a korábban közbeszerzési útján 5 évre létrejött szerződésen ilyen módon nem hajlandók változtatni, ezért ha az ügyeleti szolgáltató felmondja azt, új közbeszerzés kiírására kerülhet sor.

Július 16-ai dátummal pozitív döntés született a KEHOP-1.2.1-18- „Helyi klímastratégiák kidolgozása, valamint a klímatudatosságot erősítő szemléletformálás” című projektünk ügyében, így 10.477.500 Ft-ot használhatunk fel a pályázat megjelölt célok eléréséhez. A támogatás 100 % intenzitású.

